हरदोई। हरदोई यार्ड की मंगली पुरवा क्रासिंग पर लगे बूम पर गुरुवार की सुबह ट्राली ने टक्कर मार दी। ट्राली के टक्कर लगने के बाद फाटक (पोल) टेढ़ा होकर ऊपर से गुजरी रेलवे की विद्युत लाइन में जा फंसा। हादसे के बाद अफसरोें में हड़कंप मच गया। स्टेशन अधीक्षक समेत अन्य अफसर मौके पर पहुंच गए और जांच पड़ताल की। दोनों साइड सेफ्टी चेन डालकर ट्रैफिक रोक दिया गया। करीब 45 मिनट बाद रेलवे ट्रैफिक बहाल किया गया। इस बीच पांच ट्रेनों को स्टेशन के पहले ही रुकवा दिया गया। गेटमैन की तहरीर पर आरपीएफ ने अज्ञात ट्रैक्टर चालक के खिलाफ रिपोर्ट दर्ज कर जांच शुरू कर दी है।